Zagreb, 14. ožujka 2019.g.

**Z A P I S N I K**

sa **43. sjednice** Povjerenstva za odlučivanje o sukobu interesa održane dana 14. ožujka 2019. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 42. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

**Utvrđuje se da je sjednici pristupio dužnosnik IVAN VILIBOR SINČIĆ, zastupnik u Hrvatskom saboru.**

Članica Povjerenstva Aleksandra Jozić-Ileković kao izvjestiteljica u predmetu **P-232/18, dužnosnik IVAN VILIBOR SINIČIĆ, zastupnik u Hrvatskom saboru,** iznosi predmet i navodi da je Povjerenstvo je na 20. sjednici, pokrenulo postupak protiv dužnosnika zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 27. prosinca 2017.g. s imovinom utvrđenom u postupku provjere na temelju pribavljenih podataka o imovini dužnosnika.

Na odluku o pokretanju postupka dužnosnik je dostavio pisano očitovanje u zakonom propisanom roku. Izvjestiteljica u bitnom iznosi očitovanje dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Predsjednica Povjerenstva daje riječ dužnosniku koji u bitnome ponavlja navode iz pisanog očitovanja na Odluku o pokretanju postupka. Obrazlaže svoj stav prema kojem smatra da je Izvješće koje je podnio 27. prosinca 2017.g. popunio ispravno i potpuno odnosno pošteno i transparentno prema podacima kojima je raspolagao, a da je Izvješće o imovinskom stanju, koje je podnio 21. lipnja 2018.g. također točno, samo preciznije i prema uputi koju je dobio od Povjerenstva. Dužnosnik ponovo ističe da je nakon stupanja u posjed predmetne nekretnine otkrio nedostatke na nekretnini, koje nije zamijetio vještak prilikom izrade procjembenog elaborata niti sam dužnosnik prilikom ugovaranja kupoprodajne cijene. Dužnosnik pojašnjava da se radi o skrivenim nedostacima odnosno da iste nije mogao zamijetiti normalnim pregledom, da je ove nedostatke, za koje je kod kupnje smatrao da ne postoje, otkrio kad je započeo s uređenjem nekretnine. Stoga je smatrao da je u trenutku podnošenja Izvješća o imovinskom stanju bilo ispravno prijaviti umanjenu vrijednost, a ne kupoprodajnu cijenu ili vrijednost na koju je nekretnina bila procijenjena. Dužnosnik navodi da su nakon toga radovima, koje je sam platio, ovi nedostaci otklonjeni. Zaključuje da se zbog ovih nedostataka može reći da je nekretninu preplatio, a da ista nekretnina sada nakon radova adaptacije vjerojatno vrijedi više nego je plaćena. U odnosu na novčana sredstva koja su bila potrebna za kupnju nekretnine pored kredita, precizira da se radilo o svadbenom daru šestero članova obitelji i rodbine u ukupnom iznosu od 60.000,00 kuna za koji smatra da ga nije trebao posebno prijaviti iz razloga koje je naveo u pisanom očitovanju. Zaključuje da je uvijek bio ažuran i pedantan u ispunjavanju obveza prema Povjerenstvu odnosno postupanju sukladno odredbama ZSSI-a.

U postupku je izvršen je uvid u Izvješće o imovinskom stanju dužnosnika podneseno 27. prosinca 2017.g., javno dostupne podatke zemljišnih knjiga, podatke Porezne uprave dostupne temeljem posebnog ovlaštenja, dokumentaciju dostavljenu uz očitovanje dužnosnika.

Izvjestiteljica predlaže da se donese odluka kojom se utvrđuje da je dužnosnik počinio povredu članka 27. ZSSI-a, u vezi s člankom 8. i 9. ZSSI-a propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u Izvješću o imovinskom stanju dužnosnika podnesenom 27. prosinca 2017.g. povodom bitne promjene na imovini, s imovinom utvrđenom u postupku redovite provjere, i to u odnosu na podatke o načinu stjecanja i vrijednosti nekretnine – kuće u Zagrebu, čije je stjecanje prijavljeno u navedenom Izvješću. Za utvrđenu povredu predlaže sankciju u iznosu od 3.000,00 kn, koja će se izvršiti u 3 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

Utvrđuje se da je raspravljanje o 1. točci dnevnog reda dovršeno.

**Utvrđuje se da je dužnosnik IVAN VILIBOR SINČIĆ, napustio sjednicu.**

**Prelazi se na raspravljanje o 2. točci dnevnog reda.**

Predsjednica Povjerenstva kao izvjestiteljica u predmetu **P-351/18, dužnosnik ANTO BARBARIĆ, zamjenik gradonačelnika Grada Pleternice,** iznosi predmet i navodi da je protiv dužnosnika pokrenut postupak zbog moguće povrede članka 14. stavka 1. ZSSI-a koja proizlazi iz istovremenog obnašanja navedene dužnosti i obavljanja poslova upravljanja obrtom MICROPLET, obrt za izradu alata, preradu plastike i obradu metala u vlasništvu dužnosnika.

Dužnosnik je u zakonom propisanom roku dostavio očitovanje. Izvjestiteljica u bitnom iznosi očitovanje dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Izvjestiteljica predlaže da se donese odluka kojom se utvrđuje da je dužnosnik počinio povredu članka 14. stavka 1. ZSSI-a istovremenim obnašanjem dužnosti i obavljanjem poslova upravljanja obrtom Microplet, obrt za izradu alata, preradu plastike i obradu metala, u vlasništvu dužnosnika te da mu se za utvrđenu povredu izrekne sankcija opomene.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Predsjednica Povjerenstva kao izvjestiteljica u predmetu **P-248/16, dužnosnik VLAHO OREPIĆ, zastupnik u Hrvatskom saboru i dužnosnica ANITA PERKOVIĆ-ŠKALIC, predsjednica Uprave trgovačkog društva Agencija za komercijalnu djelatnost d.o.o. do 27. lipnja 2016.g.,** iznosi predmet i navodi da je protiv dužnosnika podnesena prijava u kojoj se navodi da je dužnosnik Vlaho Orepić smijenio glavnu direktoricu trgovačkog društvo Agencija za komercijalnu djelatnost d.o.o. zbog sklapanja štetnog Aneksa ugovora koji je porezne obveznike koštao 2.235.000,00 kn. U privitku prijave dostavljen je članak objavljen na internetskom portalu [www.maxportal.hr](http://www.maxportal.hr) dana 29. srpnja 2016.g. u kojem se u bitnome navodi da je dužnosnik Vlaho Orepić na konferenciji za novinare objavio da je smijenio glavnu direktoricu i cjelokupni Nadzorni odbor trgovačkog društva Agencija za komercijalnu djelatnost d.o.o. te je imenovao privremenu Upravu i novi Nadzorni odbor. U članku se nadalje navodi da je predsjednik Nadzornog odbora navedenog trgovačkog društva udaljen sa svoje dužnosti zbog teže povrede rada i discipline do koje je došlo sklapanjem Aneksa Ugovora o radu s opozvanom glavnom direktoricom Anitom Perković-Škalic koji sadrži štetnu odredbu o povećanju materijalnih prava navedene dužnosnice u slučaju opoziva. Protiv dužnosnika zaprimljena je još jedna prijava u kojoj se u bitnome navodi da je Skupština trgovačkog društva AKD d.o.o. imenovala glavnog direktora navedenog trgovačkog društva, bez prethodnog prijedloga Vlade Republike Hrvatske, što je protivno članku 15. ZSSI-a.

Izvjestiteljica iznosi podatke i dokumentaciju zatraženu od nadležnih tijela.

Izvjestiteljica predlaže da se donese odluka o pokretanju postupka protiv dužnosnika zbog moguće povrede članka 15. stavka 1. ZSSI-a, koja proizlazi iz okolnosti da je dužnosnik, u svojstvu člana Skupštine trgovačkog društva Agencija za komercijalnu djelatnost d.o.o. koji predstavlja Vladu Republike Hrvatske, na izvanrednoj skupštini navedenog trgovačkog društva održanoj 29. srpnja 2016.g. imenovao članicu Uprave i članove Nadzornog odbora bez prethodnog prijedloga za imenovanje upućenog od strane Vlade Republike Hrvatske Skupštini tog trgovačkog društva.

Izvjestiteljica predlaže da se protiv dužnosnice Anite Perković-Škalic, postupak ne pokrene s obzirom da prikupljeni podaci i dokumentacija ne upućuju na moguću povredu odredbi ZSSI-a niti načela obnašanja dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-334/18, dužnosnica MARTINA FURLAN, pomoćnica ravnatelja Hrvatskog zavoda za zdravstveno osiguranje,** iznosi predmet i navodi da je protiv dužnosnice podnesena prijava u kojoj se u bitnome navodi da dužnosnica koja je imenovana pomoćnicom ravnatelja HZZO-a 21. lipnja 2018.g. nije o svom imovinskom stanju u za to predviđenom roku obavijestila Povjerenstvo te njeno izvješće o imovinskom stanju nije objavljeno na internetskim stranicama Povjerenstva. U postupku je izvršen uvid u svu relevantnu dokumentaciju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga. Izvjestiteljica predlaže da se donese odluka o nepokretanju postupka s obzirom da je dužnosnica podnijela Povjerenstvu izvješće o imovinskom stanju dužnosnika povodom stupanja na navedenu javnu dužnost.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-317/18, dužnosnik MARKO SEVER, pomoćnik ravnatelja Hrvatskog zavoda za zapošljavanje** iznosi predmet i navodi da je dužnosnik Povjerenstvu podnio Izvješće o imovinskom stanju u kojem je u rubrici „Poslovni udjeli, dionice i vrijednosni papiri u poslovnim subjektima“, prijavio podatak da je osobno imatelj 50 % poslovnog udjela odnosno udjela u vlasništvu trgovačkog društva SCATERREDSOLUTIONS j.d.o.o., a uz to podatak da nije izvršen prijenos upravljačkih prava po osnovi navedenog poslovnog udjela.

Izvjestiteljica predlaže da se donese odluka o pokretanju postupka zbog moguće povrede članka 14. stavka 1. ZSSI-a, koja proizlazi iz obnašanja dužnosti i istovremenog obavljanja poslova direktora u trgovačkom društvu SCATERRED SOLUTIONS j.d.o.o. odnosno istovremenog obavljanja funkcije likvidatora društva SCATERRED SOLUTIONS j.d.o.o. te zbog moguće povrede članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu trgovačkog društva SCATERRED SOLUTIONS j.d.o.o. odnosno SCATERRED SOLUTIONS j.d.o.o. u likvidaciji na povjerenika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-179/18, dužnosnik ALOJZ TOMAŠEVIĆ, župan Požeško-slavonske županije** iznosi predmet i navodi da su protiv dužnosnika podnesene dvije prijave u kojima se u bitnom navodi da je snaha dužnosnika, zaposlena u trgovačkom društvu Regionalna razvojna agencija Požeško-slavonske županije - PANORA d.o.o., koju je osnovala Požeško-slavonska županija. Nadalje, navedeno trgovačko društvo preselilo je svoje prostorije na drugu adresu: Trg Sv. Trojstva 20, koji su u vlasništvu kuma dužnosnika. U prijavama se u konačnici navodi da je sin dužnosnika zaposlen u Domu zdravlja Požeško-slavonske županije, čiji osnivač je Požeško-slavonska županija. Radi provjere vjerodostojnosti i osnovanosti navoda iz podnesene prijave prikupljeni su potrebni podaci i isprave od nadležnih državnih tijela.

Izvjestiteljica predlaže da se donese odluka o pokretanju postupka radi utvrđivanja je li dužnosnik povodom obavljanja funkcije predstavnika Požeško-slavonske županije, kao jedinog osnivača trgovačkog društva Regionalna razvojna agencija Požeško-slavonske županije - PANORA d.o.o., u Skupštini tog Društva, bio u potencijalnom sukobu interesa, koji bi proizlazio iz donošenja odluka iz nadležnosti Skupštine koje se odnose na radni i materijalni status direktorice tog trgovačkog društva, u razdoblju od 26. travnja 2018.g., od kada je u navedenom trgovačkom društvu zaposlena snaha dužnosnika, s obzirom da navedena okolnost može utjecati na nepristranost dužnosnika u obavljanju dužnosti.

Izvjestiteljica predlaže, da se u odnosu na okolnost stupanja u radni odnos sina dužnosnika u Domu zdravlja Požeško-slavonske županije, postupak ne pokrene, s obzirom da podaci i dokumentacija pribavljena povodom navoda u prijavi ne upućuju na moguću povredu odredbi ZSSI-a te da se postupak ne pokrene i u odnosu na okolnost da trgovačko društvo Regionalne razvojne agencije Požeško-slavonske županije - PANORA d.o.o. koristi poslovne prostore u vlasništvu kuma dužnosnika, s obzirom da podaci i dokumentacija pribavljena povodom navoda u prijavi ne upućuju na moguću povredu odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Predsjednica Povjerenstva kao izvjestiteljica u predmetu **P-211/18, dužnosnik VLADO BAGARIĆ, direktor trgovačkog društva Hrvatska kontrole zračne plovidbe d.o.o.,** iznosi predmet i navodi da su protiv dužnosnika podnesene prijave u kojima se u bitnome navodi da je dužnosnik za direktora Sektora za ljudske resurse postavio osobu koja ne ispunjava opće uvjete iz sistematizacije radnih mjesta te da je mimo propisanog plana zapošljavanja kojeg odobrava Skupština društva i propisane procedure raspisao javni natječaj za zapošljavanje rukovoditelja organizacijske cjeline, navodeći prednosti koje nepotrebno sužavaju broj mogućih kandidata za to radno mjesto s namjerom pogodovanja osobi s kojom je povezan kumstvom. U postupku su pribavljeni podaci i dokumentacija od nadležnih tijela.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-21/18, dužnosnik STJEPAN KOSTELAC, gradonačelnik Grada Otočca,** iznosi predmet i navodi da je protiv dužnosnika podnesena prijava u kojoj se u bitnom navodi da dužnosnik u izvješću o imovinskom stanju dužnosnika nema prijavljen automobil reg. oznake GS-785-CR, marke Citroen Berlingo. Dužnosnik, prema navodima u prijavi navedeno vozilo koristi svakodnevno već dvije godine. U prijavi se također navodi kako postoje indicije da je predmetno vozilo u vlasništvu trgovačkog društva VETERINARSKA AMBULANTA OTOČAC d.o.o., u kojem dužnosnik ima vlasnički udio. Povodom navoda u prijavi prikupljeni su podaci i dokumentacija.

Izvjestiteljica predlaže da se da se donese odluka o nepokretanju postupka obzirom da iz podataka i dokumentacije prikupljenih povodom navoda u prijavi ne proizlazi da je došlo do moguće povrede odredbi ZSSI-a počinjene od strane prijavljenog dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-192/17, dužnosnik DRAŽEN PAVLOVIĆ, općinski načelnika Općine Velika Ludina** iznosi predmet i navodi da je protiv dužnosnika podnesena prijava u kojoj se u bitnom navodi da dužnosnik zapošljava ljude po obiteljskoj i stranačkoj pripadnosti te prodaje imovinu Općine Velika Ludina bračnim drugovima i braći članova Općinskog vijeća koji su koalicijski partneri stranke dužnosnika, a sve po uvjetima koji su bitno povoljniji od onih navedenih u natječaju.

Radi provjere točnosti saznanja o okolnostima koje se navode u prijavi, izvršen je uvid u osobne podatke članova obitelji dužnosnika navedene u podnesenom Izvješću o imovinskom stanju, u javno objavljene podatke rezultata lokalnih izbora i sudskog registra te je prikupilo potrebne podatke i isprave od Općine Velika Ludina i nadležnog Matičnog ureda.

Izvjestiteljica predlaže da se donese odluka o nepokretanju postupka jer iz prikupljenih podataka i dokumentacije ne proizlazi da je dužnosnik povrijedio odredbe ZSSI-a niti načela obnašanja dužnosti.

Članica Povjerenstva Tatijana Vučetić iznosi protuprijedlog, u odnosu na navode iz prijave vezano uz zapošljavanje dužnosnikove snahe predlaže da se protiv dužnosnika pokrene postupak zbog povrede članka 5. ZSSI-a jer je dužnosnik potpisao tripartitni ugovor sa svojom snahom, a u odnosu na ostale navode predlaže nepokretanje postupka s obzirom da je utvrđeno da dužnosnik u obnašanju dužnosti nije u konkretnom slučaju pogodovao članovima političke stranke koja je u koaliciji s političkom strankom čiji je dužnosnik član, odnosno s obzirom da nije potvrđena povezanost dužnosnika s osobom za koju se u prijavi ukazuje da je zaposlena od strane dužnosnika, slijedom čega ne proizlazi da je u tom dijelu u postupanju dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-6/18, dužnosnik IVICA MUSIĆ, općinski načelnik Općine Lišane Ostrovičke,** iznosi predmet i navodi da je protiv dužnosnika podnesena prijava u kojoj se u bitnom navodi da je na Natječaju za imenovanje pročelnika Jedinstvenog upravnog odjela Općine Lišane Ostrovičke izabrana osoba, koja ne ispunjava uvjete natječaja, i koja je bila kandidat na izborima za Općinsko vijeće Općine Lišane Ostrovičke, na listi dužnosnika Ivice Musića. Protiv dužnosnika je zaprimljena još jedna prijava vezana uz iste okolnosti. Povodom navoda u prijavi pribavljeni su svi relevantni podaci i dokumentacija.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je povodom stupanja u radni odnos navedene osobe došlo do moguće povrede odredbi ZSSI-a od strane prijavljenog dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Tončica Božić kao izvjestiteljica u predmetu **P-345/18, dužnosnik ANĐELKO TOPOLOVEC, općinski načelnik Općine Radoboj,** iznosi predmet i navodi da je protiv dužnosnika podnesena prijava u kojoj podnositelj u bitnom navodi da 2017., prilikom upisa djeteta u dječji vrtić, na području Općine Radoboj nije bilo niti jednog dječjeg vrtića, slijedom čega je dijete upisao u privatni dječji vrtić u Krapini te mu je općina odobrila sufinanciranje ekonomske cijene redovitog programa predškolske ustanove. Nadalje navodi da se početkom 2018. na području Općine Radoboj otvorio dječji vrtić, no privatni, a ne u vlasništvu Općine, a da je početkom 2018. dobio obavijest da mu Općina Radoboj više ne želi sufinancirati ekonomsku cijenu dječjeg vrtića, već da dijete mora preseliti u vrtić na području Općine Radoboj. Smatra da se u konkretnoj situaciji radi o pogodovanju Općine Radoboj interesima privatnog investitora. Povodom navoda u prijavi pribavljeni su svi relevantni podaci i dokumentacija.

Izvjestiteljica predlaže da se donese odluka o nepokretanju postupka s obzirom da navodi iz zaprimljene prijave ne upućuju na moguću povredu odredbi ZSSI-a počinjenu od strane navedenog dužnosnika i budući da iz prikupljenih podataka i dokumentacije ne proizlazi da je dužnosnik povodom donošenja Odluke Općinskog vijeća Općine Radoboj o izmjenama i dopunama Odluke o mjerilima za financiranje javnih potreba u djelatnosti predškolskog odgoja povrijedio odredbe ZSSI-a, niti načela obnašanja javnih dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-387/18, dužnosnik JOSIP ČOLAKOVAC, zamjenik općinskog načelnika Općine Gradište,** iznosi predmet i navodi da je dužnosnik Povjerenstvu podnio Izvješće o imovinskom stanju povodom ponovnog stupanja na dužnost zamjenika općinskog načelnika Općine Gradište. U izvješću je prijavio podatak da navedenu dužnost obavlja volonterski, a da tijekom obnašanja dužnosti obavlja drugi posao i to posao ekonoma-vozača u trgovačkom društvu EUROVITA j.d.o.o. od 9. listopada 2017.g. Nadalje, dužnosnik je u rubrici Izvješća „Poslovni udjeli, dionice i vrijednosni papiri u poslovnim subjektima“ prijavio podatak da je osobno imatelj 100 % poslovnog udjela odnosno udjela u vlasništvu trgovačkog društva EUROVITA j.d.o.o, a uz to podatak da je nije izvršen prijenos upravljačkih prava po osnovi navedenog poslovnog udjela.

Izvjestiteljica predlaže da se donese odluka o pokretanju postupka zbog moguće povrede članka 14. stavka 1. ZSSI-a, koja proizlazi iz istovremenog obnašanja dužnosti zamjenika općinskog načelnika Općine Gradište i obavljanja poslova direktora u trgovačkom društvu EUROVITA j.d.o.o. te zbog moguće povrede članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu trgovačkog društva EUROVITA j.d.o.o. na povjerenika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-357/18, dužnosnik ANTONIO MARKOVIĆ, zamjenik općinskog načelnika Općine Gunja** iznosi predmet i navodi da je dužnosnik Povjerenstvu podnio Izvješće o imovinskom stanju povodom stupanja na navedenu dužnost u kojem je naveo podatak da dužnost zamjenika općinskog načelnika obnaša volonterski. Zatim, u rubrici „Podaci o poslovima dužnosnika tijekom obnašanja mandata“ dužnosnik je prijavio podatak da od 18. veljače 2014. obavlja poslove direktora u trgovačkom društvu DOM PARKET d.o.o. Nadalje, u rubrici „Poslovni udjeli, dionice i vrijednosni papiri u poslovnim subjektima“ dužnosnik je prijavio podatak da je imatelj 1000 % poslovnog udjela odnosno udjela u vlasništvu trgovačkog društva DOM PARKET d.o.o, a uz to podatak da nije izvršen prijenos upravljačkih prava po osnovi navedenog poslovnog udjela.

Izvjestiteljica predlaže da se donese odluka o pokretanju postupka zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja poslova direktora u trgovačkom društvu DOM PARKET d.o.o. te zbog moguće povrede članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu trgovačkog društva DOM PARKET d.o.o. na povjerenika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,45 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**